Diari Oficial de la Generalitat Valenciana


Sumari del DOGV 5802, del 09-07-2008 (2008/8548)

RESOLUCIÓ d'1 de juliol de 2008 de la directora general d'Avaluació, Innovació i Qualitat Educativa i de la Formació Professional per la que s'establixen criteris i el procediment d'autorització del programa experimental per a previndre i reduir l'absentisme i el fracàs escolar de l'alumnat en centres educatius de secundària durant el curs 2008-2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5802

Data del DOGV
:   09-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8548


Data del document
:   01-07-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * presència escolar
    * alumnat
    * ensenyament professional
    * alumne
    * retard escolar
    * absentisme
    * organització de l'ensenyament
    * ensenyament secundari
    * mètode pedagògic
    * centre d'ensenyament
    * legislació

RESOLUCIÓ d'1 de juliol de 2008 de la directora general d'Avaluació, Innovació i Qualitat Educativa i de la Formació Professional per la que s'establixen criteris i el procediment d'autorització del programa experimental per a previndre i reduir l'absentisme i el fracàs escolar de l'alumnat en centres educatius de secundària durant el curs 2008-2009. [2008/8548]
El Consell Europeu, en el context de l'Agenda de Lisboa de l'any 2000 va fixar que en 2010 «tots els Estats membres haurien, com a mínim, reduir a la meitat la taxa d'abandó escolar, en relació a les dades de 2000, per a aconseguir un índex mitjà de la UE no superior al 10%».
La pràctica diària assenyala que, a pesar de les mesures previstes en la normativa específica d'atenció a la diversitat, en determinades situacions fan falta mesures que completen les contemplades fins a la data, perquè la problemàtica socioeducativa i cultural de determinats alumnes, afectats per una baixa motivació, risc d'absentisme, fracàs escolar i abandó escolar prematur junt amb greus problemes de conducta, així ho requerix.
L'orde de 4 de juliol de 2001, de la Conselleria d'Educació que regula l'atenció a l'alumnat amb necessitats compensació educativa, pretén oferir-los una experiència educativa més coincident amb els seus interessos, aptituds i necessitats, en este mateix sentit la present resolució es planteja com a objectiu oferir a l'alumnat una resposta educativa adequada, amb un component pràctic motivador.
Així, per a aconseguir els objectius de reduir l'absentisme i el fracàs escolar, combatre l'abandó escolar prematur i reintegrar l'alumnat en el sistema, este programa experimental proposa introduir continguts formatius diferenciats i donar orientacions metodològiques que responguen a les necessitats de l'alumnat amb risc d'absentisme, fracàs escolar i abandó prematur; impulsar, com a pilars bàsics, la coordinació interna en els IES, l'externa amb les entitats col·laboradores i la cooperació amb les famílies.
El present programa experimental s'inscriu en el marc del Pla Integra de la Comunitat Valenciana i el Conveni subscrit entre la Generalitat Valenciana i el Ministeri d'Educació i Ciència per al desplegament de la llei 2/2006, Llei Orgànica d'Educació.
El programa pretén crear les condicions necessàries perquè els centres, al final del procés d'experimentació, generen materials, bones pràctiques i propostes de millora, que permetan a l'administració identificar les mesures més eficaces i específiques d'atenció a l'alumnat amb estes necessitats i incorporar-les a la resta de mesures d'atenció a la diversitat i compensació educativa de l'alumnat de l'Educació Secundària Obligatòria.
Per tot això i en virtut de les competències que li atribuïx el Decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, esta Direcció General d'Avaluació, Innovació, Qualitat Educativa i de la Formació Professional, resol:
Primer
Convocar durant el curs 2008-2009 un programa experimental per a previndre i reduir l'absentisme i el fracàs escolar de l'alumnat en centres educatius que impartisquen Educació Secundària Obligatòria sostinguts amb fons públics en l'àmbit de la Comunitat Valenciana.
Segon
Els objectius específics d'este programa són els següents:
a) Garantir a l'alumnat uns coneixements, procediments i actituds bàsics que contribuïsquen al seu desenrotllament en la vida activa i adulta.
b) Propiciar la maduresa de l'alumnat, desenrotllant la seua competència personal, social i prelaboral, com a forma d'aconseguir el màxim desenrotllament personal.
c) Previndre l'abandó escolar prematur i fomentar la integració socioeducativa de l'alumnat amb necessitats d'adaptació, recolzant-li en el seu itinerari educatiu i en la seua etapa de transició a la vida activa.
Tercer
Podran participar en este programa experimental els centres educatius sostinguts amb fons públics que impartisquen Educació Secundària Obligatòria i que compten amb alumnes entre 14 i 16 anys que presenten almenys tres de les següents característiques:
A) Que no tinguen expectatives d'obtindre el Títol de Graduat Escolar en Secundària seguint el currículum ordinari de l'Etapa o aplicant mesures d'atenció a la diversitat, per acumular un retard escolar molt accentuat que impossibilita el seu desenrotllament educatiu en un grup ordinari amb alumnes de la seua edat.
B) Que presenten serioses dificultats d'adaptació al medi escolar i a l'entorn educatiu, existint risc d'exclusió social i /o conductes violentes.
C) Que mostren intenció d'integrar-se en el món del treball quan aconseguisquen l'edat laboral.
D) Que provinguen de contextos sociofamiliars desestructurats, sense suport i control suficients.
E) Que presenten absentisme escolar crònic o molt accentuat.
Quart
Es contemplen les següents modalitats de participació:
- Modalitat A) Dirigida a aquells centres sostinguts amb fons públics que durant el curs 2007-2008 van desenrotllar el programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació (Resolució de 8 de gener de 2008 de la directora general d'Avaluació, Innovació i Qualitat Educativa i de la Formació Professional), que sol·liciten la seua continuació i que obtinguen en l'avaluació final realitzada una valoració positiva.
- Modalitat B) Dirigida a aquells centres sostinguts amb fons públics que desitgen desenrotllar el present programa amb recursos humans propis. L'autorització del programa quedarà a consideració de la comissió avaluadora dels projectes, depenent la seua autorització de la qualitat dels projectes presentats i de la seua adequació als objectius del programa.
- Modalitat C) Dirigida a aquells IES que per a desenrotllar el present programa necessiten recursos humans complementaris per part de la Conselleria d'Educació. La concessió de recursos humans complementaris es resoldrà per part de la directora general d'Avaluació, Innovació i Qualitat Educativa i de la Formació Professional, vist l'informe de la comissió de selecció i depenent de la qualitat dels projectes, la seua adequació als objectius del programa i la justificació de la necessitat recursos humans complementaris als que ja disposa el centre.
Tots els centres educatius que sol·liciten el programa, independentment de la modalitat de participació, s'ajustaran a les instruccions de funcionament i l'estructura curricular del programa que s'inclouen com a annex I a la present Resolució.
Quint
Podran sol·licitar el programa:
- En la seua modalitat A) els centres educatius que han participat en el programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs escolar 2007-2008 (Resolució de 8 de gener de 2008 de la directora general d'Avaluació, Innovació i Qualitat Educativa i de la Formació Professional) i desitgen la continuïtat en el programa. Per a formalitzar la seua autorització en el present programa, hauran de remetre la sol·licitud que figura en l'annex II a la Direcció General d'Avaluació, Innovació i Qualitat Educativa i de la Formació Professional, en el termini de 8 dies hàbils a comptar des de la data de publicació d'esta resolució en el DOCV, així com les modificacions del seu programa base, si procedix. La sol·licitud haurà de comptar amb l'aprovació del claustre i del consell escolar del centre.
- En la seua modalitat B) els centres sostinguts amb fons públics que compten amb un nombre suficient d'alumnat amb les característiques descrites en l'apartat segon. Per a autoritzar el programa serà requisit indispensable que garantisquen el desenrotllament de l'àmbit pràctic, bé siga amb recursos propis o a través d'acords amb entitats locals o altres entitats. Per a això, hauran de remetre la sol·licitud que figura en l'annex II a la Direcció General d'Avaluació, Innovació i Qualitat Educativa i de la Formació Professional, en el termini de 8 dies hàbils a comptar des de la data de publicació d'esta resolució en el DOCV, que haurà de comptar amb l'aprovació del claustre i del consell escolar del centre, junt amb el seu programa base.
- En la seua modalitat C) els IES que compten amb un nombre suficient d'alumnat amb les característiques descrites en l'apartat segon. Per a això, hauran de remetre la sol·licitud que figura en l'annex II a la Direcció General d'Avaluació, Innovació i Qualitat Educativa i de la Formació Professional, en el termini de 8 dies hàbils a comptar des de la data de publicació d'esta resolució en el DOCV, que haurà de comptar amb l'aprovació del claustre i del consell escolar del centre, junt amb el seu programa base.
Sext
El grup d'alumnes que desenrotllarà el programa estarà comprés, ordinàriament, entre 8 i 15; podent-se autoritzar programes a centres que no complisquen este requisit amb justificació prèvia suficient.
Sèptim
Per a cada un dels alumnes que s'incorporen al programa serà prescriptiu, per part del centre, l'ompliment dels següents documents
a) informe psicopedagògic, seguint a este efecte el model establit per l'Orde de 15 de maig de 2006, de la Conselleria d'Educació.
b) informe del professor tutor en què es descriguen les raons al·legades per l'equip docent per a sol·licitar la inclusió de l'alumne en el programa experimental.
c) autorització dels pares o tutors legals per a participar en el programa.
Octau
Per al desenrotllament d'este Programa Experimental cada centre podrà subscriure, en l'àmbit de les seues competències, acords de col·laboració amb Administracions Locals i altres entitats a fi de garantir l'èxit dels objectius del mateix, especialment els referits a l'àmbit pràctic i al control de l'absentisme.
Nové
La coordinació del programa es realitzarà a través de reunions periòdiques del professorat responsable, almenys 1 setmanal. A este efecte, s'establix 1 hora de reducció horària per a cada un dels components de l'equip de professorat que desenrotlle el programa, a excepció del professor-coordinador que comptarà amb 2 hores de reducció horària.
Els centres podran destinar, quan fóra necessari, a més d'hores lectives, les hores complementàries del professorat adscrit al programa per a completar les tasques d'acompanyament i supervisió de l'àmbit pràctic, quan este es desenrotlle fora del centre per professorat de les entitats col·laboradores.
Desé
La Direcció General d'Avaluació, Innovació i Qualitat Educativa i de la Formació Professional autoritzarà el funcionament del programa en els centres seleccionats.
Per a això, s'establirà una comissió de selecció que, una vegada estudiades les sol·licituds rebudes, elevarà a la directora general una proposta amb els centres seleccionats per a realitzar el programa en cada una de les seues modalitats.
La comissió estarà composta per:
President: el cap del Servici d'Innovació i Qualitat Educativa
Vocals:
- Un inspector/a o tècnic/a de cada una de les direccions territorials d'Educació, designat a este efecte pel/la director/a Territorial corresponent.
- Tres funcionaris/es de l'Àrea d'Avaluació, Innovació i Qualitat Educativa, de la Direcció General d'Avaluació, Innovació, Qualitat Educativa i de la Formació Professional designats per este òrgan executiu.
- Un director/a o assessor/a de la xarxa de CEFIRES, designat pel cap del Servici de Formació del Professorat de la Direcció General de Personal.
- El Cap de Programes Experimentals de la Direcció General d'Avaluació, Innovació, Qualitat Educativa i de la Formació Professional, que actuarà com a secretari de la comissió.
Onzé
Per a realitzar esta proposta, es tindran en compte els criteris següents:
Per als centres acollits a la modalitat A):
L'informe final i la valoració obtinguda en l'avaluació del funcionament del programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació, durant el curs 2007-2008.
Per als centres acollits a les modalitats B) i C):
a) Les característiques del centre i del seu alumnat, així com la demostració fefaent de la necessitat del programa.
b) L'ús eficient dels recursos humans de què disposa el centre.
c) La qualitat de la proposta curricular de l'àmbit pràctic del programa base.
d) La coordinació de les programacions entre els distints àmbits.
e) L'articulació coherent del Projecte en el conjunt de mesures contingudes en el Pla d'Atenció a la Diversitat i el Pla d'Acció Tutorial.
f) L'adequació entre el programa base presentat i els objectius del programa
g) La situació administrativa del professorat responsable del programa, es considera necessària la implicació de professorat definitiu en el projecte.
h) La coordinació entre els responsables del programa del centre i els tècnics o monitors de les entitats col·laboradores.
i) La implicació de la resta del professorat, col·laborant a través dels departaments didàctics del centre en el projecte.
j) La implicació de l'entitat local i altres institucions o entitats que col·laboren amb programa.
k) La participació en altres programes experimentals convocats per la Conselleria responsable en materia d'educació.
Dotzé
Es podrà autoritzar el programa en la seua modalitat B) a aquells centres que presenten un projecte amb la suficient qualitat i hagen sol·licitat la seua autorització en la modalitat C), quan la comissió de selecció considere que poden desenrotllar-lo amb els seus recursos humans propis, sempre que el centre manifeste la seua conformitat.
Tretzé
La Direcció General d'Avaluació, Innovació i Qualitat Educativa i de la Formació Professional realitzarà el seguiment del programa a què es referix esta resolució per a valorar els seus resultats, amb la col·laboració dels centres docents i dels CEFIREs als que pertanguen els centres.
Catorzé
La Inspecció d'Educació supervisarà, en l'àmbit de les seues competències, el funcionament correcte d'estos programes.
Quinzé
La Direcció General d'Avaluació, Innovació i Qualitat Educativa i de la Formació Professional, en coordinació amb el Servici de Formació del Professorat de la Direcció General de Personal, organitzarà activitats formatives, assessorarà als centres docents en el desenrotllament d'estos programes i facilitarà l'intercanvi de bones pràctiques.
Setzé
Al terme del curs escolar 2008-2009, esta Direcció General avaluarà el funcionament dels plans experimentals autoritzats. Per a això cada Direcció Territorial d'Educació remetrà abans del 20 de juny de 2009 un informe de la Inspecció d'Educació de cada centre educatiu en què s'implante este programa experimental, el model del qual serà determinat per esta Direcció General.
Disseté
Els gastos derivats del desenrotllament d'estos programes aniran a càrrec de l'aplicació pressupostària 15.38.749D.577 corresponent a l'aportació del Ministeri d'Educació, Política Social i Esport i de l'aplicació pressupostària 39.78.78.507.16 corresponent a la Generalitat Valenciana.
La present Resolució produirà efecte l'endemà de la seua publicació en el Diari Oficial de la Comunitat Valenciana.
Contra la present Resolució, que no esgota la via administrativa, es podrà interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà a la seua publicació. Tot això de conformitat amb el que disposen els articles 107, 114 i 115 de la Llei 30/1992 del Règim Jurídic de les Administracions Públiques i del Procediment Administratiu Comú.
València, 1 de juliol de 2008.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
ANNEX I
Instruccions de funcionament i estructura curricular del programa experimental per a previndre i reduir l'absentisme i el fracàs escolar de l'alumnat en centres educatius de secundària durant el curs 2008-2009.
1. Instruccions de funcionament.
1.1 Modalitats organitzatives.
El present Programa es podrà adaptar en cada centre, en aplicació de la seua autonomia organitzativa i pedagògica, segons la realitat i peculiaritat de l'alumnat i del centre, atenent a la implicació de les entitats col·laboradores amb què es puga comptar així com a la disponibilitat de recursos i infraestructures.
Les adaptacions específiques de cada centre, contingudes i precisades en el seu programa base s'emmarcaran en tres modalitats bàsiques:
a) Programa total o majoritàriament aplicat en el propi centre, quan el centre compte amb les condicions per a fer-ho: tipus alumnat, infraestructures i recursos materials i humans.
b) Programa compartit entre el centre educatiu i les entitats i Institucions col·laboradores. Repartint els blocs i els àmbits del Programa de la forma que millor garantisca l'atenció a l'alumnat. Per a l'àmbit pràctic, l'alumnat d'este programa estarà inscrit en un grup del centre d'Educació Secundària, però compartirà la seua escolarització durant determinades hores amb un aula-taller específica.
c) Programes que majoritàriament s'apliquen fora del centre. En este cas sempre s'haurà de garantir que, almenys, una sexta part de l'horari lectiu de l'alumnat s'impartirà directament per professorat del centre, preferentment en instal·lacions del mateix.
En totes les modalitats la coordinació, tutorizació i responsabilitat final serà del centre en què està matriculat l'alumnat.
Es formaran equips educatius d'atenció a l'alumnat i coordinació del programa. Estos equips hauran d'estar formats, preferentment, per professorat definitiu del centre, sent esta condició prioritària per a la concessió del Programa.
1.2. El programa base del centre.
Els centres participants en la modalitat A) podran continuar desenrotllant el programa base dissenyat el curs anterior. Qualsevol modificació del programa, conseqüència de l'avaluació del seu funcionament, ha de ser adjuntada a la sol·licitud d'autorització.
Els centres participants en la modalitat B) i C) confeccionaran un Programa Base per a adaptar al centre i a l'entorn del centre el programa experimental, seguint el contingut de la present Resolució, els seus annexos i el guió següent:
Programa base de l'IES:?....................... de la Localitat: ....................-..........
Referit al programa experimental per a previndre i reduir l'absentisme i el fracàs escolar de l'alumnat en centres educatius de secundària de la Direcció General d'Avaluació Innovació Qualitat i Formació Professional, que pretén posar en marxa mesures educatives dirigides a l'alumnat amb manifesta inadaptació escolar i que presenta un historial d'absentisme significatiu i el conseqüent risc d'abandó escolar,
1. Introducció: Justificació respecte a la situació del centre i la localitat.
2. Els objectius generals que es perseguixen.
3. Alumnat a qui es dirigix. Característiques.
4. Selecció de l'alumnat. Procediments i responsables. En este apartat s'inclourà un llistat de l'alumnat que participarà en el programa. Per a cada alumne/a s'indicarà la seua data de naixement i el curs en què estarà adscrit durant l'any acadèmic 2008-2009.
5. La cooperació interinstitucional. El model triat del programa experimental.
6. Organització. Desenrotllament del punt 5. Organització dels àmbits, responsables, horaris, llocs. Grans Blocs de continguts per àmbits, si és possible.
7. Responsables del programa.
8. Necessitats econòmiques. (si les haguera)
Breu memòria econòmica.
9. Avaluació i promoció de l'alumnat.
10. Avaluació del programa.
1.3. Perfil i reconeixement del professorat.
El perfil del professorat és de gran importància per a este programa. Serà seleccionat per la direcció del centre d'entre el professorat definitiu, preferentment, o en tot cas es tindrà en compte la seua experiència i coneixement del centre i de l'alumnat i la seua implicació en este tipus de mesures. Les seues característiques bàsiques seran: gran qualificació didàctica, habilitat en el treball amb este alumnat, capacitat i facilitat reconegudes en la cooperació i el treball en equip.
Se li aplicarà una consideració semblant a què s'aplica al professorat que participa en les convocatòries de programes d'investigació i innovació educativa realitzats per esta Conselleria. Tot això emparat tant en la legislació específica de les dites convocatòries autonòmiques, com en l'estatal de la llei orgànica 2/2006, article 105. Al defendre el reconeixement de la labor del professorat, atenent a la seua especial dedicació al centre i a la implantació de plans que suposen innovació educativa. Per a la certificació específica se seguirà l'Orde de 9 de juny de 1994, de la Conselleria d'Educació i Ciència, per la que es regula la convocatòria, reconeixement, certificació i registre de les activitats de formació permanent del professorat, que en el seu apartat quinze considera les activitats d'innovació educativa com una modalitat de formació.
En conseqüència, als participants directes i coordinadors dels Projectes Experimentals, posats en funcionament i atés el seu caràcter innovador, al finalitzar el curs se'ls expedirà una certificació per 60 hores de formació.
2. Estructura curricular del Programa.
2.1 Enfocament, continguts i disseny.
El referent curricular d'este Programa serà el currículum de l'Educació Secundària Obligatòria establit pel Decret 112/2007, de 20 de juliol, del Consell, i excepcionalment el currículum del tercer cicle d'Educació Primària, establit pel Decret 11/2007, de 20 de juliol, del Consell, si bé degudament adaptats als interessos, necessitats i capacitats de l'alumnat hi inclòs.
A. Tindrà un enfocament eminentment pràctic i molt vinculat amb la vida i la realitat laboral, pel que el nucli fonamental del currículum del programa estarà constituït per l'àmbit pràctic.
B. Altres continguts del programa l'integraran les competències curriculars bàsiques, necessàries per al desenrotllament del referit àmbit pràctic. En tot cas, l'ensenyança tindrà un enfocament globalitzador, utilitzant-se per a això metodologies actives i de treball cooperatiu, a través de projectes i tallers, que tendisquen a implicar l'alumnat en el seu propi aprenentatge.
C. Per al disseny específic de les programacions d'aula els centres que participen en el present programa podran utilitzar les orientacions contingudes en l'annex XII de l'orde de 18 de juny de 1999 de la Conselleria de Cultura, Educació i Ciència, en el que s'establixen criteris per a l'organització i el currículum dels àmbits del Programa d'Adaptació Curricular en Grup (PACG).
D. El currículum per a l'alumnat que participe en este programa s'organitzarà en tres grans àmbits de treball, a saber:
a) Àmbit Pràctic.
La concreció del mateix es realitzarà per mitjà de projectes de treball relacionats amb el món laboral i incorporarà objectius i continguts de l'àrea de tecnologia, dels aspectes pràctics de les àrees científiques i/o humanístiques, així com de la matèria iniciació professional-transició a la vida activa i adulta.
b) Àmbit de Competències Bàsiques.
Estarà format per les competències curriculars necessàries per al desenrotllament de l'àmbit pràctic, competències que podran ampliar-se d'acord amb els avanços dels alumnes. Arreplegarà objectius i continguts de les àrees cientificotècniques (ciències de la naturalesa i matemàtiques) i de les linguisticosocials (ciències socials, geografia i història, llengua i literatura: valencià i castellà).
Ambdós blocs podran treballar-se fora del recinte escolar, amb personal específic i perfil adequat per a atendre l'alumnat al programa.
c) Àmbit de Desenrotllament Personal, Social i Prelaboral.
Estarà format per aquelles competències que siguen necessàries per al desenrotllament personal, social i prelaboral, justificant-se la seua necessitat en les especials característiques de l'alumnat a qui es dirigix este programa.
Este àmbit contemplarà continguts propis de l'àrea d'Educació Física, de les optatives relacionades amb este àmbit, així com activitats que afavorisquen la capacitat d'organitzar l'oci i el temps lliure i serà coordinat des del centre amb atenció directa del seu professorat. També s'inclourà les activitats pròpies de la funció tutorial.
2.2. Horari del programa.
L'horari de treball setmanal assignat al conjunt dels àmbits serà de 32 hores, distribuïdes de forma flexible entre ells i fixat en el programa base específic que cada centre confeccionarà seguint les presents instruccions generals i d'acord amb les necessitats educatives del conjunt de l'alumnat, sent modificable quan l'evolució del grup ho requerisca. Sempre que l'estructura tecnicoorganitzativa i la situació de l'alumnat ho permeta, es tendirà a incrementar el temps de treball en la situació més normalitzada possible.
Es podrà dissenyar una optativa de desenrotllament personal i orientació professional de 2 hores setmanals, o incorporar-la en algun dels àmbits per a garantir la formació per al desenrotllament personal i la integració escolar.
Setmanalment el programa comptarà amb una sessió de tutoria grupal. A més, en l'horari de cada àmbit, es dedicarà un període setmanal per a l'acció tutorial. Finalment, el professor-tutor del programa desenrotllarà sessions individuals de tutoria i mantindrà contacte assidu amb la família o representants legals de l'alumnat.
Per a realitzar les activitats de l'àmbit pràctic (tecnologia, iniciació professional...) el grup haurà de disposar d'espais específics, ubicats en instal·lacions pròpies del centre, ajuntament i/o entitat que col·labore en el desenrotllament del programa, i amb el material necessari per al seu desenvolupament. També podrà comptar amb personal de suport dels equips municipals de Servicis Socials, educació i/o tècnics propis d'iniciació laboral. Amb este fi, es reconeix la possible col·laboració municipal i d'altres entitats que pogueren prestar estos servicis per al funcionament correcte del programa.
2.3. Criteris de selecció de continguts curriculars
El criteri fonamental per a seleccionar continguts de les distintes àrees (tant conceptes com procediments o actituds, valors i normes) ha de ser la seua potencialitat per a desenrotllar les capacitats prioritzades en este Programa i, en general, les capacitats arreplegades en els objectius generals de l'etapa.
Un altre criteri estretament relacionat amb l'anterior és el valor dels continguts seleccionats per a la seua aplicació en la vida quotidiana, siga quin siga el futur escolar i professional de l'alumne.
També ha de tindre's en compte que puguen ser apresos de forma significativa i que desperten l'interès de l'alumnat. Este punt és un repte per a esta labor, ja que molts alumnes han acumulat un rebuig reiterat cap als continguts acadèmics i/o tendència a l'absentisme.
2.4. Metodologia.
La present resolució pretén acostar el currículum a les necessitats aprenentatge d'una part de l'alumnat de l'això, amb mesures de flexibilització organitzativa, creant àmbits per mitjà de l'agrupació de matèries, reduint el nombre de docents, incorporant activitats d'orientació professional i incrementant les hores de l'àmbit tecnologicopràctic.
Però sobretot es pretén donar una orientació metodològica diferent i adaptada a les necessitats de l'alumnat, tant en el disseny de les activitats d'aula, en els materials utilitzats, en la conjunció de les diferents modalitats de treball individual, en parelles i treball cooperatiu, en l'ús de les TIC, com amb una adequació, no sols de la selecció dels continguts, sinó de l'orientació d'estos per a treballar les competències bàsiques que este alumnat necessitarà per a la seua vida social i professionalment, arreplegades del propi currículum oficial i programades en els àmbits.
El programa pretén generar les condicions perquè els centres construïsquen experiències contrastades de qualitat, materials i activitats que concreten les intencions educatives del disseny del programa base en cada centre.
També es pretén que es creen, experimenten i valoren sistemes de coordinació interna en els IES, tant entre els equips docents responsables del programa com per mitjà de la implicació de la resta del centre.
Així mateix la coordinació externa, amb els ajuntaments, les altres instàncies de l'administració i entitats col·laboradores, ha de ser reforçada amb sistemes àgils i desburocratitzats, per a aconseguir la màxima eficàcia en les actuacions, evitant els solapaments de les administracions i la falta de rigor en la intervenció socioeducativa amb les famílies.
Un altre camp prioritari en el programa està constituït per les formes d'acostar, animar, formar i implicar les famílies en el seguiment i suport de l'alumnat.
Es crearan, en l'àmbit de la formació i seguiment dels centres que assumisquen este programa, amb la col·laboració d'Inspecció i CEFIRES, instruments de seguiment i avaluació de l'alumnat, de la pràctica dels centres i de les entitats col·laboradores, així com del programa en el seu conjunt per a aconseguir la major qualitat del mateix i la millor consecució dels objectius que es perseguixen.
La metodologia utilitzada en el desenrotllament de les programacions d'aula que concreten este programa seguirà els principis i enfocaments següents:
A. D'acord amb l'enfocament del currículum que es proposa per a este programa, es considera que el millor model de programació és el de projectes de treball cooperatiu, propostes de resolució de problemes i tallers de caràcter monogràfic.
B. El mètode de projecte de treball cooperatiu resulta especialment apropiat pel seu caràcter globalitzat i interdisciplinari i perquè propicia l'activitat, la investigació i la implicació de l'alumne i la interacció positiva.
C. No obstant això, estos projectes han de ser completats amb l'organització de tallers de curta duració i que pretenen desenrotllar o consolidar una habilitat o capacitat. Estos treballaran monogràficament un contingut: per exemple, un taller de fotografia, de premsa, jardineria, reciclatge, etc.
D. En tot cas els centres participants en este programa podran utilitzar els criteris continguts en l'annex XII de l'orde 19 de juny de 1999, com a orientació metodològica per a desenvolupar-lo.
2.5. Avaluació.
En l'Avaluació s'inclourà l'avaluació del Programa, dels sistemes de treball, de tots els recursos i materials, de la coordinació i de l'alumnat.
Respecte a l'avaluació de l'alumnat. L'avaluació és un procés que ha de dur-se a terme de forma contínua i personalitzada, és a dir, integrada en el treball diari. En el desenrotllament d'este programa s'intentarà especialment que:
- Forme part del conjunt d'activitats que constituïxen el procés d'ensenyança-aprenentatge.
- Observe l'evolució del procés (criterial) més que el mesurament episòdic dels resultats.
- Es realitze de forma col·legiada.
- Siga un procés que s'articule a través de tècniques d'avaluació que ens oferisquen índexs de satisfacció de l'alumnat, famílies o tutors legals del mateix, equip de professors i Servicis Socials Municipals i d'altres col·lectius o persones que participen en el seu desenrotllament.
- Valore l'adequació i eficàcia del programa i dels seus resultats, de l'organització, la metodologia i els criteris d'avaluació emprats.
- Identifique problemes recurrents i oriente a la seua solució.
Els resultats de l'avaluació s'expressaran per a cada un dels blocs, àmbits i àrees que es cursen, identificant-se amb les matèries curriculars de referència i amb menció explícita a l'adaptació realitzada. També es valoraran les hores de treball realitzades en els àmbits pràctics, indicant el seu grau d'aprofitament dels mateixos.
En l'Annex III s'establix el model de Registre Complementari de les Actes d'Avaluació per a l'alumnat que es trobe matriculat en este programa, independentment del curs en què estiga adscrit. En este document es consignarà la proposta sobre promoció i orientació de l'alumnat, podent completar l'esmentada proposta amb tots els informes qualitatius personalitzats que siguen necessaris.
Per a realitzar l'avaluació s'utilitzaran criteris qualitatius, informes d'avaluació i seguiment que consistiran en instruments dissenyats per a fomentar les expectatives d'èxit, valorar els progressos, identificar les dificultats i consolidar hàbits de treball, esforç, superació individual i en grup. Amb este fi es podrà utilitzar models propis o elaborats pels equips intercentres que coordinen els programes.
Per a l'avaluació del Programa, dels sistemes de treball, de tots els recursos i materials i de la coordinació es requerix una sessió setmanal de seguiment per a l'equip del programa del centre.
L'objectiu final d'este procés d'avaluació serà obtindre informació objectiva i rigorosa de l'aplicació d'este Programa Experimental, com a mesura extraordinària, i introduir els canvis que es consideren necessaris, atenent amb interès a totes les conclusions que es desprenguen de la citada avaluació als efectes del possible posterior desplegament normatiu.
Per a orientar l'avaluació general del Programa se seguirà el següent model, adaptant-lo a cada centre, que pretén valorar el grau de consecució dels objectius plantejats en els àmbits següents:
1. Objectius perseguits i aconseguits per a l'alumnat:
- Integració social i escolar, disminució de l'absentisme, cooperació i treball individual en els diferents àmbits, normalització de la relacions, desenrotllament de la competència social, obertura de futures vies d'estudi, formació professional i/o inserció en el món laboral.
- Creació i consolidació d'hàbits i rutines de treball i vida saludable.
- Progressió de coneixements teòrics i pràctics treballats en els àmbits.
2. Organització i coordinació del programa en els centres.
3. Adequació de les infraestructures.
4. Adequació de les programacions o projectes, de la metodologia seguida, dels materials utilitzats, de les activitats programades i realitzades.
5. Activitats extraescolars, de socialització bàsica, esportives, etc.
6. Coordinació interinstitucional.
7. Avaluació econòmica i de recursos humans.
8. Altres. A criteri dels centres.
2.6. Procediment d'ompliment dels documents bàsics d'avaluació
Es dictaran les oportunes instruccions d'avaluació i qualificació
2.7. Temps de permanència en el Programa i certificació.
Amb caràcter general, l'alumnat estarà escolaritzat en el programa, com a màxim, fins a acabar el curs escolar en què l'alumne complisca els 16 anys.
Una vegada finalitzada la permanència en este programa, les opcions de l'alumnat seran molt diverses podent accedir a programes desenvolupats en Instituts d'Educació Secundària, acudir a l'oferta formativa del SERVEF o, directament, incorporar-se al món laboral.
1. L'alumnat que mostre una disposició favorable a l'estudi i que a juí de l'Equip Docent de Grup puguen assolir els objectius generals de l'Educació Secundària Obligatòria, prèvia avaluació psicopedagògica, podria incorporar-se a un Programa d'Adaptació Curricular en Grup o a un Programa de Diversificació Curricular, segons siga procedent.
2. Els alumnes que ho desitgen podran iniciar, com a pas previ a la seua incorporació al món laboral, un Programa de Qualificació Professional Inicial, segons el que s'establisca en la seua regulació.
3. Els alumnes que finalitzen la seua escolarització en l'etapa d'Educació Secundària Obligatòria, i no desitgen continuar la seua formació acadèmica, rebrien una acreditació del Centre educatiu en què constaran els anys cursats i les qualificacions obtingudes en els distints àmbits, àrees i matèries.